許宰和篇至再用韻謝
作者：王邁
朝代：宋

paragraphs: 陶令束带對督郵，歸來高興潛有激。
昌黎縣齋飽讀書，自謂此日足可惜。
二賢詩留天地間，千載寶之爲雙璧。
當官不妨文字樂，似此人物不時出。
宦海風濤縣爲甚，文書束筍紛莫擘。
許侯敏手良不難，錯節居然逢匠石。
寬租農扈享豐登，講學如流蘇廢疾。
筆力重於丈二殳，詩筒敏似尺一檄。
句中之眼獨心知，貽奪陶韓少人識。
鄉有達尊性愛士，縣榻於堂賞英特。
冰車雪輾笑鈍遲，不爾續題尤富溢。
窮冬四壁坐無聊，渴思一字車渠百。
走僕乞取稛載歸，底用黄金壯顔色。
祇恐天上六丁聞，一夜取將煩霹靂。